IRPC คาด GIM ปีนี้ดีขึ้นรับอานิสงส์ IMO-ดันสินค้าเกรดพิเศษหนุนสัดส่วนยอดขายเพิ่มแตะ 60%
IRPC คาด GIM ปีนี้ดีขึ้นรับอานิสงส์ IMO-ดันสินค้าเกรดพิเศษหนุนสัดส่วนยอดขายเพิ่มแตะ 60%
IRPC คาด GIM ปีนี้ดีขึ้นรับอานิสงส์ IMO-ดันสินค้าเกรดพิเศษหนุนสัดส่วนยอดขายเพิ่มแตะ 60%
21 ก.พ. 2563

นางสาวกัญญามาส ฤทธิเดช ผู้จัดการฝ่ายการเงินและนักลงทุนสัมพันธ์ บริษัท ไออาร์พีซี จำกัด (มหาชน) หรือ IRPC คาดว่ากำไรขั้นต้นจากการผลิตของกลุ่ม (GIM) ปีนี้จะสูงกว่าปีก่อน เนื่องจากคาดว่าจะได้รับอานิสงส์จากเกณฑ์ใหม่ขององค์การทางทะเลระหว่างประเทศ (IMO) ที่กำหนดให้เรือเดินสมุทรใช้น้ำมันกำมะถันต่ำ 0.5% จากเดิม 3.5% มีผลตั้งแต่ต้นปี 63 ตลอดจนจะผลักดันสัดส่วนยอดขายผลิตภัณฑ์เกรดพิเศษ ซึ่งมีมาร์จิ้นสูง โดยปีนี้บริษัทคาดว่าสัดส่วนยอดขายดังกล่าวเพิ่มเป็น 60% จาก 55% ในปีก่อน
อนึ่ง ปีที่แล้ว IRPC มี GIM ที่รวมผลกระทบจากสต็อกน้ำมันที่ 8.97 เหรียญสหรัฐ/บาร์เรล และ GIM ที่ไม่รวมผลกระทบจากสต็อกน้ำมันอยู่ที่ 8.70 เหรียญสหรัฐ/บาร์เรล
นางสาวกัญญามาส กล่าวอีกว่า สำหรับความคืบหน้าการพัฒนาโครงการนิคมอุตสาหกรรมในจังหวัดระยอง จำนวน 2,152 ไร่ ร่วมกับ บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA นั้น คาดว่าในปี 64 จะเริ่มการขายที่ดินและเริ่มมีการรับรู้รายได้ในทันที
ทั้งนี้ บริษัทคาดว่าการผลิตน้ำมันในปีนี้จะอยู่ที่ 2.15 แสนบาร์เรล/วัน จากปีก่อนอยู่ที่ 1.9 แสนบาร์เรล/วัน ขณะที่ราคาน้ำมันดิบคาดว่าจะอยู่ในกรอบ 60-65 เหรียญสหรัฐฯ/บาร์เรล โดยในช่วงครึ่งปีแรกราคาน้ำมันจะทรงตัวที่ 58-59 เหรียญสหรัฐฯ/บาร์เรล จากที่คาดว่าจะมีการระบายสต็อกออกมาทำให้ตลาดยังคงเกิดการแข่งขันด้านราคา
ขณะที่ราคาน้ำมันน่าจะกลับมาฟื้นตัวในช่วงครึ่งหลังของปี จากการแข่งขันด้านราคาจบลง และยังคงได้ปัจจัยหนุนจากเกณฑ์ใหม่ของ IMO ที่จะผลักดันให้มีการใช้น้ำมันที่มีกำมะถันต่ำมากขึ้น ขณะที่ปัจจุบันมีการผลิตและจำหน่ายน้ำมันเตากำมะถันต่ำอยู่แล้วบางส่วน